Krag om na binne en buite te beweeg - Dr. Andre van Niekerk
Krag om na binne én buite te beweeg
Deur Dr. André van Niekerk op 1 Februarie 2017
Terwyl China al hoe meer "na buite" beweeg en hul president die eerste keer die Wêreld Ekonomiese Forum toegespreek het, is daar in die Weste 'n beweging na die binnekring. Brittanje wil die Europese Unie verlaat en nog lande kan dit dalk later vanjaar doen. Die nuwe VSA-president se slagspreuk is "Amerika eerste." Hy maak sy land se hekke toe, maar geleenthede vir aardverwarming wawyd oop.
Te oordeel na die reaksies hierop voel baie van ons tuis by dié beweging. Verskeie kragte werk hiertoe mee:
Die spanning wat vreemdelinge en vlugtelinge skep, laat mens laer trek.
Advertensies peper voortdurend ons sintuie met die kragtige boodskap dat jy 'n aantreklike identiteit kry wanneer jy die een of ander gesogte ding – beskore vir die kleiner kring – koop.
Beroepsvoorligters se begryplike raad is: Die grootte van jou status en inkomste hang af van hoe klein en eksklusief jou beroepsnis is.
Naas dié tipiese kragte van die verbruikerskultuur is daar ook die godsdienskragte.
By een van die oudste gemeentes – Korinte – was dit al kenbaar. Die inwoners van die stad was toe al daar baie meer individueel as elders ingestel. Sterk wedywering het bestaan en op handwerkers is neergesien.
Wie jy ken en watter name jy kan noem, is waarskynlik toe al gebruik, want mense het hul identiteit in eksklusiwiteit gevind. Ook Christene het gespog met: "Ek is bevriend met die welsprekende Apollos," of "Ek behoort aan die groep van Sefas."
Ons sou vir Paulus wou sê: "Moenie so ontsteld hieroor wees nie. Dis normaal as mense in kleiner groepe tuiskom." Maar vir Paulus bedreig hierdie groepvorming die hart van die geloof, die lig van Christus op God en die lewe. Ons durf nie die kruis van Christus van sy krag beroof nie. Ons doen dit wanneer ons logiese óf-óf-verklaringe van die kruis maak.
(1 Korintiërs 1-3.)
In sy lewe het Jesus dit getoon dat God se vreemde geluk nie in selfstandigheid gevind word nie, maar in afhanklikheid; nie in vermyding van pyn nie, maar juis in saamly; nie in selfhandhawing nie, maar in die moed om ter wille van ander se geregtigheid op te tree.
In Jesus se kruis is hierdie teenstrydighede saamgevat. God werk juis nie met logiese skemas van óf dit óf dat nie, maar met die spanning van én-én. Luther sien die misterie goed raak: God werk onder sy teendeel. Mag deur onmag, heerlikheid deur menslikheid, oorwinning deur verlies, eenheid deur verskeidenheid, nuwe lewe deur die spanning van én-én.
Die beweging na ons binnekringe is 'n manier om spanning te ontvlug. Ons behoort eerder die lewe se skeppende spanninge te bevriend. Dan kies ons vir: 'n Beweging na jou eie binnekring én na die vreemdeling; vir aanvaarding van emosies oor wat ons eie is én kritiese denke; vir die noodsaak van die "kop" én die "kleintoontjie" in die gemeenskap; vir die viering van die lewe nou én die verantwoordelikheid vir die toekoms; vir die ekonomiese belange van ons land én vir die ekologiese herstel van ons planeet.